Μιχάλης Παυλής

Σε συλλογικό επίπεδο

Ξεκίνησε το ποδόσφαιρο στη γενέτειρά του και συγκεκριμένα στον Αετό Λουτρών από όπου τον εντόπισε ο Τόνι Σαβέβσκι, ο οποίος και τον έφερε στην ΑΕΚ, ομάδα που ο ίδιος υποστήριζε από μικρός. Ξεκίνησε από τα τμήματα υποδομής του συλλόγου και την περίοδο 2006-07 αναδείχτηκε πρώτος σκόρερ της ομάδας Νέων.
Το καλοκαίρι του 2007 έλαβε μέρος στην προετοιμασία της επαγγελματικής ομάδας και στους πρώτους φιλικούς αγώνες προετοιμασίας σημείωσε 4 γκολ. Οι καλές του εμφανίσεις είχαν ως αποτέλεσμα να προβιβαστεί στην επαγγελματική ομάδα από τον τότε προπονητή της "Ένωσης" Λορέντσο Σέρα Φερέρ, ενώ η καλή του παρουσία στον αγώνα της προκριματικής φάσης του Champions League κόντρα στη Σεβίλλη, στάθηκε αφορμή για να του δοθεί από μερίδα του τύπου ο χαρακτηρισμός του «νέου Ντέμη», παραλληλίζοντάς τον με τον τότε πρόεδρο και παλιά σημαία της ομάδας, Ντέμη Νικολαΐδη, κάτι το οποίο δεν αποδέχτηκε.
Kατά τις δύο πρώτες χρονιές του στην ΑΕΚ, ο Παυλής σημείωσε 2 τέρματα σε 15 αγώνες, αγωνιζόμενος κυρίως ως αλλαγή. Κατά τη μεταγραφική περίοδο του Ιανουαρίου του 2010 δέχτηκε αρκετές κρούσεις ώστε να αγωνιστεί σε άλλη ομάδα με τη μορφή δανεισμού (ΟΦΗ, Παναιτωλικός), ο ίδιος όμως αρνήθηκε θέλοντας να παραμείνει στην ΑΕΚ και να περιμένει ευκαιρίες.
Τον Μάιο του 2010 διαγνώστηκε πως αντιμετώπιζε πρόβλημα σκλήρυνσης κατά πλάκας. Ξεκίνησε θεραπεία ενώ όπως παραδέχθηκε σε συνέντευξή του το 2013 στην Αθλητική Κυριακή, «...οι γιατροί δεν ήξεραν με σιγουριά τι μπορεί να συμβεί στο μέλλον και μου είπαν και αυτό το ενδεχόμενο ότι μπορεί να μην παίξω ξανά...».
Τον Αύγουστο του 2010 συμφωνήθηκε να παραχωρηθεί αρχικά με τη μορφή δανεισμού στον Α.Ο. Τρικάλων ώστε να λάβει χρόνο συμμετοχής, κάτι που θα ήταν πολύ δύσκολο στην ΑΕΚ λόγω της παρουσίας των Λυμπερόπουλου, Τζεμπούρ και Μπλάνκο. Η μετακίνησή του στη θεσσαλική ομάδα, αν και αρχικά συμφωνήθηκε και ανακοινώθηκε (συμμετείχε και σε δύο φιλικούς αγώνες) τελικά ματαιώθηκε, για να συμφωνήσει εν συνεχεία ως ελεύθερος (καθώς δεν ανανεώθηκε το συμβόλαιό του με την ΑΕΚ), με τον Εθνικό Αστέρα, στον οποίο παρέμεινε για έξι μήνες. Τον Ιανουάριο του 2011 συμφώνησε με τον Ελπιδοφόρο που αγωνιζόταν στη Δ΄ Εθνική, όπου παρέμεινε για έναν χρόνο, ενώ με το ξεκίνημα της επόμενης χρονιάς (2012), εντάχθηκε στην Καβάλα, που επίσης αγωνιζόταν στη Δ΄ Εθνική.
Το καλοκαίρι του 2012 αυτοπροτάθηκε στην ΑΕΚ και ξεκίνησε αρχικά προετοιμασία με την ομάδα, υπογράφοντας τελικά συμβόλαιο στις 21 Αυγούστου, καθώς ικανοποίησε τον προπονητή Βαγγέλη Βλάχο. Παρά το γεγονός ότι στο τέλος της περιόδου η ΑΕΚ υποβιβάστηκε, ο ίδιος ανανέωσε τη συνεργασία του με τον σύλλογο, όμως στις 2 Ιανουαρίου 2014, με ανακοίνωσή του, ενημέρωσε ότι αποχωρεί οριστικά από την ενεργό δράση, καθώς το πρόβλημα υγείας που αντιμετωπίζει τα τελευταία τέσσερα χρόνια δεν του επιτρέπει να συνεχίσει να αγωνίζεται.

Στις εθνικές ομάδες

Υπήρξε διεθνής με την εθνική Ελπίδων δύο φορές το 2009, ενώ έχει διατελέσει διεθνής και με την Νέων την περίοδο 2007-2009, έχοντας 17 συμμετοχές και 10 γκολ.

Καριέρα προπονητή

Τον Φεβρουάριο του 2014 έγινε γνωστό ότι ο Μιχάλης Παυλής θα αναλάβει πόστο στο τεχνικό τιμ της ομάδας Κ-17 της ΑΕΚ, ενώ παράλληλα θα παρακολουθεί μαθήματα προπονητικής. Είναι κάτοχος του διπλώματος UEFA C.